Diari Oficial de la Generalitat Valenciana


Sumari del DOGV 3024, del 30-06-1997 (1997/7669)

ACORD de 13 de març de 1997, de la Comissió Territorial d'Urbanisme de València, relatiu a la modificació puntual de les Normes Subsidiàries de Planejament d'Agullent, que afecta les àrees urbanes de la Canadella.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3024

Data del DOGV
:   30-06-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/7669


Data del document
:   13-03-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 13 de març de 1997, de la Comissió Territorial d'Urbanisme de València, relatiu a la modificació puntual de les Normes Subsidiàries de Planejament d'Agullent, que afecta les àrees urbanes de la Canadella.  
La Comissió Territorial d'Urbanisme de València, en la sessió realitzada el 13 de març de 1997, va adoptar el següent acord:  
«Vist l'expedient enviat per l'Ajuntament d'Agullent relatiu a la modificació puntual de les normes subsidiàries de planejament que afecta les àrees urbanes de la Canadella, als efectes de la seua aprovació definitiva.  
Antecedents de fet  
Primer  
El projecte es va sotmetre a informació pública mitjançant un acord del Ple de l'Ajuntament en la sessió realitzada el dia 7 de juny de 1996 i es va aprovar provisionalment pel mateix òrgan en data 2 de desembre de 1996.  
Segon  
El projecte consta de memòria, plànols d'informació i plànol d'ordenació. S'han presentat tres còpies degudament diligenciades. Així mateix, s'han enviat tres còpies de l'expedient administratiu.  
Tercer  
Agullent disposa de les normes subsidiàries de planejament aprovades definitivament el 22 de desembre de 1988.  
Quart  
El document inclou la modificació de dues àrees independents de sòl urbà:  
1. Modificació de l'àrea RI5.  
Actualment es tracta d'una àrea qualificada en la seua totalitat com a sòl residencial intensiu. Es pretén distingir en aquesta àrea dues zones diferenciades, una de les quals quedaria amb la qualificació actual i l'altra es qualificaria com a residencial extensiu, i se li aplicaria el règim que per a aquest sòl estableix el planejament. Així mateix, es pretén modificar el traçat del carrer que creua el sector d'est a oest, i culmina amb una rotonda al final d'aquest.   
Es justifica perquè en l'actualitat existeixen habitatges unifamiliars aïllats en la zona, amb tipologia diferent a la pròpia assenyalada en les normes subsidiàries per a la zona. I perquè la topografia del terreny dificulta l'execució de la tipologia establida en les normes subsidiàries.  
Aquesta modificació comporta una nova redacció de l'article 15.6 de l'ordenació en sòl urbà, que queda redactat en els següents termes:  
"15.6. Residencial extensiu:  
(RE1) la Serreta  
(RE2) la Carabina  
(RE3) les Costes  
(RE4) la Canadella  
Condicions d'ús:  
Ús global: residencial unifamiliar.  
Usos permesos: hoteler, docent, aparcament adscrit a l'habitatge, sociocultural, recreatiu, activitat artesana, magatzem innocu.  
Usos prohibits: industrial, taller industrial, magatzem qualificat, agropecuari.  
Condicions d'edificació:  
Edificabilitat:  
- Nombre de plantes: II (PB + UNA)  
- Altura de cornisa: 6,50 metres.  
- Àtics: sí, dins del volum de la cambra.  
- Variació d'altures: una menys de les permeses.  
- Coeficient volumètric: 5 m3/m2 de parcel·la.  
- Reculades: edificació oberta.  
- Volada màxima: no es permeten sobre l'alineació de la parcel·la.  
- Miradors: sí, sobre les edificacions.  
- Patis de llums: no es permeten tancats.  
- Soterranis: no s'admeten, excepte semisoterranis amb ventilació directa a l'exterior.  
Ocupació de la parcel·la:  
- Parcel·la mínima: 400 m2.  
- Façana mínima: la que permeta l'accés a la parcel·la des d'un vial públic.  
- Ocupació permesa: 50% de la parcel·la.  
- Alineacions: les que estableix el vial.  
- Separació dels límits: 8 metres de la façana principal al límit i 3 metres laterals. Sobre la via pública no s'estableix limitació.  
- Profunditat edificable: no es delimita.  
- Ocupació de patis: no procedeix.  
- Amples tipus de carrer: 6,8,10 i 12.  
- Tancament de parcel·la: amb elements d'obra fixos fins a 0,90 metres d'altura i/o lleugers fins a 2,10 metres.  
- Reserva aparcaments: una plaça per habitatge."  
2. Modificació de l'àrea IM2.  
Aquesta modificació té com a objecte la modificació de vials existents i l'ampliació de les illes de cases.   
Es justifica en el fet que l'actual estructura impedeix el creixement de determinades empreses.  
Cinqué  
La Comissió Informativa de la Comissió Territorial d'Urbanisme de València, en la sessió realitzada el 5 de març de 1997, va emetre un informe relatiu al projecte que ens ocupa, i va complir així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
L'expedient està complet quant a documentació presentada d'acord amb l'objecte d'aquest i d'acord amb el que exposa l'article 55 i 27 de la Llei Reguladora de l'Activitat Urbanística (LRAU).  
Segon  
L'expedient s'ha tramitat correctament d'acord amb el que estableix l'article 38 de la LRAU.  
Tercer  
La modificació afecta en ambdós punts sòls dotacionals públics (vials) que passen a ser sòls privats (edificables), per la qual cosa caldrà justificar la compensació a què fa referència l'article 55.3 de la LRAU.  
Quart  
En relació amb la modificació relativa al RI5, es pot assenyalar que queda justificada la compensació referida en l'article 55.3 de la LRAU, ja que la modificació suposa una disminució de l'edificabilitat de la zona, que compensa, per tant, l'increment dels metres quadrats de sòl edificable conseqüència de la modificació del vial.  
No obstant això, hem de deixar constància que des d'un punt de vista urbanístic, respecte de l'alteració del vial, es considera millor la solució existent que la proposada, sense perjudici que es tracte d'un element de l'ordenació detallada; no sols per la millor imbricació de l'àrea afectada amb la resta del sòl urbà, sinó per la funcionalitat pròpia del vial, ja que acabar el vial en la rotonda projectada pot causar problemes de gir de vehicles grans (camió de fem, bombers, etc.) i fins i tot de seguretat quant a la longitud del carrer, que pot fer perillosa l'existència d'una sola eixida.  
En qualsevol cas, s'hauran de complir les normes CPI.  
En aquest punt a nivell de gestió del sòl, i com que el sòl ni està urbanitzat ni consolidat per l'edificació, seria aconsellable la delimitació d'unitats d'execució.  
Cinqué  
Respecte de la modificació del IM2, es pot assenyalar que la modificació suposa un increment d'edificabilitat en la superfície corresponent al vial suprimit que no apareix compensat, per la qual cosa haurà de preveure's la compensació corresponent d'acord amb l'article 55.3 de la LRAU.  
Així mateix deu existir una errada en la denominació referida en la pàgina 3 de la memòria, pel que fa a la IM4, quan s'hauria de referir a la IM2.  
Sisé  
La Comissió Territorial d'Urbanisme és l'òrgan competent per a emetre un dictamen resolutori sobre l'aprovació definitiva de les normes subsidiàries -i de les seues modificacions- de municipis de menys de 50.000 habitants, d'acord amb el que disposen els articles 55.1 i 38.3, per remissió de la disposició transitòria setena de la Llei Reguladora de l'Activitat Urbanística, en relació amb l'article 10.A per remissió de l'article 9.1 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
En vista dels antecedents i fonaments exposats, la Comissió Territorial d'Urbanisme de València, en la sessió de 13 de març de 1997, acorda:  
1. Aprovar definitivament el punt primer de la modificació puntual de les Normes Subsidiàries de Planejament d'Agullent, relatiu a la zona IR5.  
2. Suspendre l'aprovació definitiva del punt segon de la mencionada modificació, fins que se'n reparen les deficiències apuntades.  
L'Ajuntament d'Agullent haurà de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no posa fi a la via administrativa, s'hi podrà interposar un recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de publicació.  
Tot això, sense perjudici que puga exercitar qualsevol altre recurs que considere oportú.  
València, 13 de març de 1997.- El secretari de la Comissió Territorial d'Urbanisme: José Manuel Palau Navarro»  
València, 12 de maig de 1997.- El secretari general, Antonio Rodríguez Barberá